Planurile Simonei Halep pentru viitor: primul turneu la care vrea să participe și visul de a reprezenta România la JO 2024
Tribunalul de Arbitraj Sportiv (TAS-CAS) a redus pedeapsa Simonei Halep de la 4 ani la 9 luni.
Instituția făcut anunțul pe site-ul oficial, iar decizia este definitivă. În plus, proba de sânge luată Simonei a fost anulată.
Simona Halep a revenit în România, joi dimineața, iar sportiva a oferit primele declarații după ce TAS i-a redus sentința.
Tenismena a jucat ultimul meci oficial în august 2022, la US Open. Simona a spus că primul turneu la ca poate participa este cel de la Miami și a primit deja un wild card de la organizatori.
De asemenea, sportiva își dorește să reprezinte România la Jocurile Olimpice de la Paris, însă șansele sunt scăzute.
"Așa îmi doresc, să particip la turneul de la Miami. Dar acum doar ce am ajuns și am nevoie de două-trei zile pentru a mă pregăti mental. A fost o pregătire bună până acum, dar, ținând cont că nu am jucat un an și șase luni aproape un meci oficial, va fi destul de dificil să reîncep, însă am tot timpul din lume și o voi lua pas cu pas", a spus Simona Halep, la aeroport.
"Și eu îmi doresc foarte mult să particip la Jocurile Olimpice de la Paris, dar cred că șansele sunt minime pentru că nu am clasament. Dacă până atunci voi reuși să câștig câteva meciuri, voi avea o șansă în plus.
Nu m-am gândit la acest lucru, dacă voi mai colabora cu Darren Cahill. A fost o susținere necondiționată din partea lui, așa e. Am avut o relație antrenor-sportiv deosebită. M-a sfătuit, m-a învățat anumite lucruri și îi mulțumesc din suflet. Și în momentele acestea a fost foarte, foarte apropiat și mă ajută să gestionez acum întoarcerea.
Bineînțeles că au fost colaborări foarte bune și cu antrenorii români, dar pentru mine colaborarea cu Darren a fost specială și am avut cele mai bune rezultate. Nimic nu e exclus, o să mă gândesc bine și o să aleg", a mai spus Simona Halep.